**НАЦРТ ЗАКОНА О ЛОБИРАЊУ**

**I. ОСНОВНЕ ОДРЕДБЕ**

**Предмет**

**Члан 1.**

Овим законом уређују се услови и начин обављања делатности лобирања, правила лобирања, регистар и евиденције у вези са лобирањем и друга питања од значаја за лобирање.

**Појам лобирања**

**Члан 2.**

Лобирање је делатност којом се врши утицај на органе Републике Србије, аутономне покрајине и јединице локалне самоуправе, органе јавних агенција и независних институција, органе јавних предузећа и привредних друштава, установа и других организација чији је оснивач, односно члан Република Србија, аутономна покрајина, јединица локалне самоуправе (у даљем тексту: орган власти) у поступку доношења закона, других прописа и општих аката, из надлежности тих органа власти, ради остваривања интереса наручиоца лобирања, у складу са законом.

**Активности које се не сматрају лобирањем**

**Члан 3.**

Лобирањем се не сматрају:

1) информације, ставови и мишљења о законима, другим прописима и општим актима, предлозима или нацртима закона, других прописа и општих аката, објављени у средствима јавног информисања;

2) активности лица која као стручњаци јавно саопштавају своје ставове, односно достављају предлоге и стручна мишљења органима власти ради иницирања, припреме, разматрања, усвајања и давања образложења предложених решења закона, других прописа и општих аката или учествују по позиву органа власти са или без накнаде, у припреми, разматрању или давању стручних мишљења о предложеним решењима закона, других прописа и општих аката;

3) грађанске иницијативе упућене органима власти на предложена решења закона, других прописа и општих аката;

4) активности функционера и запослених у органима власти ради иницирања, припреме, разматрања, усвајања и давања образложења предложених решења закона, других прописа и општих аката, ако се те активности обављају у складу са њиховим овлашћењима.

**Лобиста и правно лице које обавља делатност лобирања**

**Члан 4.**

Делатност лобирања може да обавља физичко лице које има одобрење за обављање делатности лобирања издато у складу са овим законом (у даљем тексту: лобиста) и привредно друштво, односно удружење које има одобрење за обављање делатности лобирања издато у складу са овим законом (у даљем тексту: правно лице које обавља делатност лобирања).

**Наручилац лобирања**

**Члан 5.**

Наручилац лобирања је физичко или правно лице у чијем интересу се врши лобирање.

**Лобирано лице**

**Члан 6.**

Лобирано лице је изабрано, именовано или постављено лице у органу власти, као и лице на чији избор, именовање или постављење орган власти даје сагласност, а које учествује у поступку припреме и доношења прописа, односно другог општег акта или може утицати на садржај прописа, односно другог општег акта.

**Начело заштите јавног интереса**

**Члан 7.**

Лобирано лице је дужно да спречи настанак штетних последица по јавни интерес које могу настати услед лобирања.

**Начело интегритета лобисте**

**Члан 8.**

Лобиста и правно лице које обавља делатност лобирања дужни су да приликом лобирања поступају у складу са начелом интегритета.

Начело интегритета подразумева законитост, транспарентност и одговорност у раду, као и етичност, у циљу очувања личног и угледа правног лица које обавља делатност лобирања, као и делатности лобирања.

**II. УСЛОВИ ЗА ОБАВЉАЊЕ ДЕЛАТНОСТИ ЛОБИРАЊА**

**Услови за обављање делатности лобирања физичког лица**

**Члан 9.**

Одобрење за обављање делатности лобирања издаје се физичком лицу:

1. које је држављанин Републике Србије;
2. које је потпуно пословно способно;

3) које није осуђивано за кривично дело које га чини недостојним за обављање делатности лобирања;

4) коме није изречена или је престала мера безбедности, односно заштитна мера забране обављања делатности;

5) које је положило испит за обављање послова лобирања.

Страно физичко лице може да обавља делатност лобирања у Републици Србији ако је регистровано за обављање делатности лобирања у држави чији је држављанин и ако је уписано у посебну евиденцију о страним физичким лицима која обављају делатност лобирања на територији Републике Србије.

**Услови за обављање делатности лобирања правног лица**

**Члан 10.**

Одоборење за обављање делатности лобирања издаје се привредном друштву, односно удружењу, ако:

1) је уписано у регистар привредних субјеката;

2) има запосленог најмање једног лобисту;

3) није осуђено за кривично дело или му није изречена, односно ако му је престала мера безбедности, односно заштитна мера забране обављања делатности;

4) одговорно лице у привредном друштву, односно удружењу није осуђивано за кривично дело које га чини недостојним за обављање делатности лобирања и коме није изречена или је престала мера безбедности, односно заштитна мера забране обављања делатности;

Страно правно лице може да обавља делатност лобирања у Републици Србији ако је регистровано за обављање делатности лобирања у држави у којој има седиште и ако је уписано у посебну евиденцију о страним правним лицима која обављају делатност лобирања на територији Републике Србије.

**Забрана обављања делатности лобирања**

**Члан 11.**

Фукционеру је забрањено да обавља делатност лобирања.

Забрана обављања делатности лобирања престаје по истеку две године од дана престанка функције.

Функционером из става 1. овог члана сматра се функционер у смислу закона којим се уређује спречавање сукоба интереса при вршењу јавних функција.

**Спречавање сукоба интереса лобисте**

**Члан 12.**

Лобиста и правно лице које обавља делатност лобирања дужни су да приликом лобирања воде рачуна о постојању сукоба интереса.

Сукоб интереса код лобисте, односно правног лица које обавља делатност лобирања постоји уколико заступа два наручиоца лобирања са супротним интересима.

Сукоб интереса код лобисте постоји и у случају када би исто лице истовремено било ангажовано у својству стручњака од стране органа власти и лобисте од стране наручиоца лобирања.

**Испит за обављање послова лобирања**

**Члан 13.**

Испит за обављање послова лобирања спроводи Правосудна академија.

Правосудна академија издаје уверење о положеном испиту у року од 15 дана од дана полагања испита.

Програм и начин полагања испита, накнаду за полагање испита, као и образац уверења о положеном испиту, прописује министар надлежан за послове правосуђа.

**Евиденција о лицима која су положила испит**

**Члан 14.**

Правосудна академија води евиденцију о физичким лицима која су положила испит за обављање послова лобирања.

Евиденција садржи име и презиме физичког лица које је положило испит, јединствени матични број грађана и пребивалиште, датум полагања, као и друге податке.

Ближу садржину и начин вођења евиденције из става 1. овог члана прописује министар надлежан за послове правосуђа.

**Захтев за издавање одобрења физичком лицу**

**Члан 15.**

Захтев за издавање одобрења за обављање делатности лобирања подноси се Агенцији за борбу против корупције (у даљем тексту: Агенција).

Захтев из става 1. овог члана садржи име и презиме, јединствени матични број грађана и пребивалиште подносиоца захтева.

Уз захтев из става 1. овог члана се прилажу докази о испуњености услова за обављање делатности лобирања.

Образац захтева из става 1. овог члана прописује директор Агенције.

**Захтев за издавање одобрења правном лицу**

**Члан 16.**

Правно лице подноси захтев за издавање одобрења за обављање делатности лобирања Агенцији.

Захтев из става 1. овог члана садржи назив и седиште правног лица, матични број и порески идентификациони број, као и име и презиме, јединствени матични број грађана и пребивалиште овлашћеног лица.

Уз захтев из става 1. овог члана се прилажу докази о испуњености услова за обављање делатности лобирања за правно лице.

**Одобрење за обављање делатности**

**Члан 17.**

Одобрење за обављање делатности лобирања издаје Агенција, у облику решења, у року од 15 дана за физичка лица, односно у року од 30 дана за правна лица, од дана подношења захтева.

**Престанак важења одобрења за физичко лице**

**Члан 18.**

Одобрење за обављање делатности лобирања физичком лицу престаје да важи:

1) на захтев лобисте;

2) ако је лобиста осуђен за кривично дело које га чини недостојним за обављање делатности лобирања;

3) ако је лобисти изречена мера безбедности или заштитна мера забране обављања делатности;

4) ако је лобиста повредио одредбе овог закона о сукобу интереса;

5) губитком пословне способности лобисте;

6) ако лобиста постане функционер.

**Престанак важења одобрења за правно лице**

**Члан 19.**

Одобрење за обављање делатности лобирања правном лицу престаје да важи:

1) на захтев правног лица;

2) престанком правног лица;

3) ако правно лице нема запосленог најмање једног лобисту;

4) ако је правно лице осуђено за кривично дело или му је изречена, односно ако му је престала мера безбедности, односно заштитна мера забране обављања делатности;

5) ако је одговорно лице у правном лицу осуђено за кривично дело које га чини недостојним за обављање делатности лобирања и ако му је изречена мера безбедности, односно заштитна мера забране обављања делатности;

6) ако је правно лице повредило одредбе овог закона о сукобу интереса.

**Решење о давању одобрења и престанку важења одобрења**

**Члан 20.**

О давању одобрења и престанку важења одобрења за обављање делатности лобирања решење доноси директор Агенције.

Против решења директора Агенције може се изјавити жалба Одбору Агенције.

Одлука Одбора Агенције је коначна и против ње се може покренути управни спор.

**Регистар**

**Члан 21.**

Агенција води Регистар лобиста и Регистар правних лица која обављају делатност лобирања.

Регистар из става 1. овог члана је јаван и објављује се на интернет страници Агенције.

При вођењу регистра из става 1. овог члана Агенција је дужна да поштује прописе који уређују заштиту података о личности.

Образац и начин вођења регистра из става 1. овог члана ближе се уређује актом директора Агенције.

**Садржина Регистра лобиста**

**Члан 22.**

У Регистар лобиста уписују се подаци о лобистима и то:

1) број и датум уписа у Регистар лобиста;

2) име и презиме, јединствени матични број грађана и пребивалиште лобисте;

3) број и датум одобрења за обављање делатности лобирања;

4) број и датум решења о престанку важења одобрења за обављање делатности лобирања, са подацима о разлозима престанка важења одобрења и датумом престанка важења одобрења.

**Садржина Регистра правних лица** **која обављају делатност лобирања**

**Члан 23.**

У Регистар правних лица која обављају делатност лобирања уписују се подаци о тим правним лицим, и то:

1) број и датум уписа у Регистар правних лица која обављају делатност лобирања;

2) назив и седиште правног лица;

3) број и датум решења о упису у регистар привредних субјеката;

4) матични број и порески идентификациони број правног лица;

5) име и презиме, пребивалиште и јединствени матични број грађана одговорног лица у правном лицу;

6) име и презиме, пребивалиште и јединствени матични број грађана лобисте запосленог у правном лицу;

7) број и датум решења о одобрењу за обављање делатности лобирања за лобисту запосленом у правном лицу;

8) број и датум решења о престанку важења одобрења за обављање делатности лобирања, са подацима о разлозима престанка важења одобрења и датумом престанка важења одобрења.

**Обавеза обавештавања о променама**

**Члан 24.**

Лобиста је дужан да обавести Агенцију о промени података о пребивалишту, а правно лице које обавља делатност лобирања о промени података који се односе на податке из регистра привредних субјеката, пореском идентификационом броју, као и промене које се односе на лобисту запосленог у том правном лицу.

О променама из става 1. овог члана, лобиста, односно правно лице које обавља делатност лобирања, дужни су да у писаној форми обавесте Агенцију, у року од три дана од дана настанка промене.

**Упис података у Регистар**

**Члан 25.**

Агенција, по службеној дужности, врши упис података у регистар из члана 21. став 1. овог закона, одмах по коначности решења о одобрењу за обављање послова лобирања, односно решења о престанку важења одобрења за обављање послова лобирања, као и по достављању обавештења о променама из члана 24. овог закона.

**Евиденција о страним физичким и правним лицима која обављају делатност лобирања**

**Члан 26.**

Агенција води посебну евиденцију о страним физичким и правним лицима која обављају делатност лобирања на територији Републике Србије.

Ближа садржина и начин вођења евиденције из става 1. овог члана уређује се актом директора Агенције.

**Примена закона о општем управном поступку**

**Члан 27.**

На поступак доношења решења о давању одобрења, односно престанку важења одобрења за обављање делатности лобирања, примењују се одредбе закона који се уређује општи управни поступак, ако овим законом није другачије прописано.

**III. СПРОВОЂЕЊЕ ЛОБИРАЊА**

**Уговор о лобирању**

**Члан 28.**

Лобиста, односно правно лице које обавља делатност лобирања, могу започети лобирање тек након закључења уговора о лобирању.

Уговор о лобирању нарочито садржи:

1) податке о уговорним странама;

2) предмет лобирања (опис предмета и циљ лобирања);

3) податке о начину и времену трајања лобирања;

4) висину накнаде за лобирање;

5) изјаву лобисте, односно одговорног лица у правном лицу које обавља делатност лобирања о непостојању сукоба интереса и изјаву да ће поступати у складу са правилима лобирања прописаним овим законом.

Ако је уговорна страна правно лице које обавља делатност лобирања, уговор о лобирању садржи и име и презиме лобисте запосленог код тог правног лица који ће спроводити активности лобирања.

Лобиста, односно правно лице које обавља делатност лобирања, не могу се уговором обавезати на одређени исход лобирања.

**Раскид уговора и прекид поступка лобирања**

**Члан 29.**

Раскид уговора о лобирању може да захтева свака уговорна страна у сваком тренутку.

Лобиста, односно правно лице које обавља делатност лобирања дужни су да, без одлагања, прекину поступак лобирања и раскину уговор о лобирању ако:

1) посумњају да ће изазвати сукоб интереса код наручилаца лобирања које заступају;

2) лобиста, односно одговорно лице у правном лицу које обавља делатност лобирања постане функционер.

**Обавезе лобираног лица и органа власти**

**Члан 30.**

Лобирано лице дужно је да о оствареном контакту са лобистом сачини обавештење и да га у року од 15 дана од дана остваривања контакта достави Агенцији.

Агенција може користити податке из обавештења из става 1. овог члана за потребе провере тачности података наведених у извештају о раду лобиста.

Орган власти дужан је да води евиденцију о лобистичким контактима за функционере који су изабрани, постављени или именовани у том органу.

Образац и ближа садржина обавештења из става 1. овог члана уређују се актом директора Агенције.

Ближа садржина и начин вођења евиденције из става 3. овог члана уређују се актом директора Агенције.

**IV. ИЗВЕШТАВАЊЕ**

**Извештај о раду**

**Члан 31.**

Лобиста, односно правно лице које обавља делатност лобирања дужни су да Агенцији доставе писани извештај о раду, најкасније до 31. јануара текуће за претходну годину.

Лобиста, односно правно лице за које је донето решење о престанку важења одобрења за обављање делатности лобирања, дужни су да, у року од 15 дана од дана коначности решења, Агенцији доставе извештај о раду за период од подношења последњег извештаја до коначности решења.

**Садржај извештаја о раду**

**Члан 32.**

Извештај о раду садржи:

1) број и датум одобрења за обављање делатности лобирања;

2) податке о наручиоцу лобирања у извештајном периоду;

3) податке о лобираним лицима и органима власти код којих је вршено лобирање;

4) предмет лобирања.

Образац и ближи садржај извештаја о раду прописује се актом директора Агенције.

**V. КАЗНЕНЕ ОДРЕДБЕ**

**Члан 33.**

 Новчаном казном у износу од 50.000 динара до 2.000.000 динара казниће се за прекршај правно лице, ако:

 1) обавља делатност лобирања без одобрења за обављање делатности лобирања (члан 4);

 2) писаним путем не обавести Агенцију о промени података, најкасније у року од три дана о дана настанака промене (члан 24);

 3) отпочне поступак лобирања пре закључивања уговора о лобирању (члан 28. став 1);

 4) не достави писани извештај о раду Агенцији, најкасније до 31. јануара текуће за претходну годину (члан 31. став 1);

 5) у року од 15 дана од дана коначности решења о престанку важења одобрења за обављање делатности лобирања, Агенцији не достави извештај о раду за период од подношења последњег извештаја до коначности решења (члан 31. став 2).

За прекршај из става 1. овог члана казниће се за прекршај одговорно лице у правном лицу новчаном казном у износу од 30.000 до 200.000 динара.

За прекршај из става 1. тачка 1) овог члана казниће се физичко лице новчаном казном у износу од 30.000 до 200.000 динара.

 За прекршај из става 1. тач. 2) до 5) овог члана казниће се лобиста, новчаном казном у износу од 30.000 до 200.000 динара.

**Члан 34.**

Новчаном казном у износу од 30.000 динара до 200.000 динара казниће се за прекршај лобирано лице ако не достави Агенцији обавештење о оствареном контакту са лобистом, у року од 15 дана од дана остваривања контакта (члан 30. став 1);

Новчаном казном у износу од 30.000 динара до 200.000 динара казниће се за прекршај одговорно лице у органу власти, ако орган власти не води евиденцију о лобистичким контактима (члан 30. став 3).

**VI. ЗАВРШНЕ ОДРЕДБЕ**

**Подзаконски акти**

**Члан 35.**

Подзаконски акти за спровођење овог закона донеће се до дана ступања на снагу закона.

**Ступање на снагу**

**Члан 36.**

Овај закон ступа на снагу истеком девет месеци од дана објављивања у „Службеном гласнику Републике Србије“.